હું ન સમજાય તેવા આનંદ સાથે ઘરે પહોંચ્યો. શિયાળાના અંતિમ દિવસો હોવાથી દિવસ વહેલો આથમી ગયો હતો. મારા ઝૂંપડી જેવા ઘરમાં અંધારું લાગતા મેં નવી નવી ફિટ થયેલી લાઈટની સ્વીચ પાડી. ચાંપ પાડવાની સાથે જ વીજળીનો દીવો પૂરા તેજ સાથે સળગી ઊઠ્યો. મને મારા ઘરની દરેકે દરેક દીવાલ ઝળહળતી લાગી. ખબર નહીં કેમ, પણ આજે મને એ પ્રકાશ અને વીજળીનો દીવો કંઈક અલગ જ લાગતા હતા. વધારે ઝળાંહળાં, વધારે પ્રકાશિત !